Дигитализацията, изразяваща се в автоматизация на определени процеси, които в миналото са били извършвани с човешка намеса, е феномен, познат отдавна. Класически пример за това са банкоматите, на английски език ATM – Automatic Teller Machine, които заменят банковите служители, наречени *“tellers”*, които до този момент ръчно преброявали банкнотите до желаната от клиента сума. Този ранен пример е последван от редица други и тенденцията продължава и до днес. Подобен феномен на автоматизация на ръчноизпълними функции провокира нуждата от промяна в компетенциите на тези служители, които до този момент са изпълнявали автоматизираните функции. В макроикономическата теория такъв вид безработица се нарича структурна и не представлява макроикономически проблем, тъй като безработните се преквалифицират според нуждите на пазара на труда и скоро след като са загубили предишната си работа, намират нова в сфера, в която пазарът се нуждае от кадри.

Изследване върху това теоретично твърдение може да бъде направено, като се разгледа корелацията между етапите от историята, в които индексът на дигитализация е претърпял рязък скок и съпътстващата безработица. Следва да се проследят и етапите от икономическия цикъл, в които са се случили тези шокове, тъй като е добре известно, че рецесионният разрив () е придружен с високи нива на инфлация, а инфлацията от своя страна е в обратнопропорционална зависимост с безработицата в краткосрочен период според кривата на Филипс